ما متوازي عمري بجدمك تسحكه
وادفنه بليل.سرك ما ادفنه ابير
بحبر اسود .,اكتبه بورقه محتركه
وأشك صوتي,عله طوله,وينكسم صوتين
واحد مشتهيك وصوت للفركه
تطبك بابك بوجهي ؟من امر مشتاك
وانه من يمرني طيفك جفني ما اطبكه
جانت مامغيمه..ومن شفت ملكاك
السمه مطرت ثلج ,,ببروده الملكه
يحسدوني عله طولك وصفو بستان
ويجذبوني من اكلهم ..ما جست وركه
اليوصل للكمر,ويكلهم اظلم جان
مية ايمام يحلف محد يصدكه
يالممشي عله ظهري الخنجر البي نار
اممشي عليك زينب,,,بسك تحركه
شموني بكفاي استورحو عطاب
ومن سألوني كلت حرورة الشبكه
جنت شايل خجل,,مال انبياء وياك
وانت ,بوجهي شايل خنجر ودركه
وكبل معرفتي بيك,,,اتسابك ويه الخيل
هسه اليزحف ويعبرني ما الحكه
اكصر صفنه عندي..بطول درب الشام
واصوم عله الدمع واتفطر بشهكه
ولوني بوكته جان تفاشلت وي نوح
من اصعد بالسفينه دموعي التغركه
دمعتي بنيه فصليه,,,بعرسها اتطيح
وضميرك زلمه كافر ايده والطكه
لتلوم من اذب روحي عله يا هو الجان
ترى الفاكد اهل ,نسمة هوى تخنكه
العايش بالظلام وعينه عالشباج
يركض عالضوه اليدخله ويشبكه
شلون ارسم فراشه؟؟وفوك راسي غراب
شيفهم بالترافه الروحه مختنكه
نشف غصن الفرح ومحمله عيني دموع.
بجفوف جنازه جاي اتدور الصفكه؟
شلت حسرة ابو ..ويعايدونه اطفال
ويمد ايد عله جيبه وكلشي مايلكه
يا أول عشك واخر سهم بالروح
اذبحها على جبله القصه متعلكه
وبعد عالباب لتدك,رحمه للشخاط
ترى البابه حرير تشعله بالدكه
صوتك بي كحل تكعت اليسمعون
وانه ابيض باب بيتي وصوتك يلثكه
وصرت شايب يعيد بقصته ليل نهار
ويسولفها عله ولده ومالهم خلكه
مثل العنده حسبه وخلص الباكيت
فنها اخر جكاره اطيح من حلكه
ندم بيه ,, بثكل سمعة شرف بت شيخ
تطب ديوان اهلها وراسها تدنكه
وصبر بدوي عله ثاره وكون ارد الثار
واذا اشيب,,تضل عكازتي التفكه
للشاعر سيف الحلفي ...